Үлгү ырлары
Үлгү ырлары – элдик оозеки адабиятта жана ырчылар поэзиясында кеңири тараган дидактикалык чыгармалар. Жанрдык белгиси боюнча санат-насыят, терме ырларына жакын, а түгүл алар биригип, бири-биринин структурасына сиңишип да кетет. Айырмасы үлгү ырларында төкмө акын же аткаруучу бул чыгармасында элге түздөн түз кайрылат, кандай жүрүш-туруш жакшы, кайсынысы жаман экенин ачык айтат, жакшы адептик эрежелерден үлгү алууга чакырат. Үлгү ырлары өтө таланттуу ырчылар тарабынан гана чыгарылган (Жеңижок, Эшмамбет, Токтогул, Барпы жана башкалар) Мисалы, 

Эчкинин көркү – төл менен, 
Эгиндин көркү – жер менен,
Эликтин көркү – төр менен
Эр-жигит көркү – эл менен.
Булбулдун көркү гүлдө бар, 
Ырчынын көркү үндө бар, 
Ак шумкар учса асманга, 
Амалың болсо үндөп ал!

Колдонулган адабияттар
 Кыргыз адабияты: энциклопедиялык окуу куралы/Мамлекеттик тил жана энциклопедия борбору, - Б.: 2004
Кыргыз Адабияты
Адабият